ยอดจับจ่ายใช้สอยฝืดแลกเหรียญลด50%
กรมธนารักษ์เผยตัวเลขร้านค้าปลีกทั้งเซเว่นฯพ่อค้าแม่ค้า มาขอแลกเหรียญลดอย่างหนัก
19 ส.ค. 2554

กรมธนารักษ์เผยตัวเลขร้านค้าปลีกทั้งเซเว่นฯพ่อค้าแม่ค้า มาขอแลกเหรียญลดอย่างหนัก
แหล่งข่าวจากกรมธนารักษ์เปิดเผยว่า ภาวะเศรษฐกิจที่ชะลอตัวตั้งแต่ต้นปีที่ผ่านมา ทำให้ยอดการแลกเหรียญเพื่อใช้ในระบบเศรษฐกิจของประเทศ ไม่ว่าจะเป็นเหรียญ 10 บาท 5 บาท 2 บาท และ 1 บาท ลดลงกว่า 50% ในช่วง 5 เดือนแรกของปีงบประมาณ 2554 (ต.ค.2553-ก.พ.2554)
แหล่งข่าว ระบุว่า ปกติแล้วผู้ที่มาแลกเหรียญส่วนใหญ่จะเป็นบรรดาพ่อค้า แม่ค้าหาบเร่แผงลอย บริษัทห้างร้านค้าปลีก ร้านเซเว่นอีเลฟเว่น รวมถึงธุรกิจใหญ่ๆ เช่น ห้างสรรพสินค้า ซูเปอร์มาร์เก็ตและสถาบันการเงิน ซึ่งจะเป็นไปอย่างคึกคักเพื่อนำไปทอนเงินให้ลูกค้า แต่ปีนี้กลับลดลงอย่างเห็นได้ชัด
ทั้งนี้ อาจมีสาเหตุเนื่องจากผลกระทบจากปัญหาอุทกภัยใหญ่ทั่วประเทศในช่วงปลายปี 2553 ทำให้เศรษฐกิจเกิดการชะลอตัวอย่างรุนแรง หลังจากนั้นยังมีปัญหาราคาน้ำมันแพงและราคาสินค้าที่สูงขึ้น ทำให้คนไทยเกิดความกลัวไม่กล้าจับจ่ายใช้สอย
“เมื่อประชาชนไม่กล้าใช้จ่ายเงินในการซื้อสินค้า ทำให้ปริมาณการแลกเหรียญของภาคธุรกิจก็ลดน้อยลงไปด้วย” แหล่งข่าวเปิดเผย 
ภาวะดังกล่าวน่าจะสะท้อนไปยังผลกำไรของร้านจำหน่ายสินค้า และร้านค้าปลีกขนาดใหญ่ในช่วงไตรมาส 2 ที่จะลดลง ซึ่งอาจทำให้ต้องมีการออกโปรโมชันใหม่ๆ ออกมากระตุ้นกำลังซื้อของประชาชน
อย่างไรก็ตาม ปริมาณเงินหมุนเวียนในระบบและยอดการผลิตเหรียญกษาปณ์ของกรมธนารักษ์ในช่วงต้นปียังคงอยู่ในอัตราปกติ